นอนแบงก์ LITกำไร19.36ล้านบาท
นอนแบงก์ LIT ฝ่าวิกฤตโควิด19 ทำกำไร เร่งออกมาตรการเยียวยาช่วยเหลือลูกค้า SMEs
13 พ.ค. 2563

นายสมพล เอกธีรจิตต์ กรรมการผู้จัดการ บมจ.ลีซ อิท (LIT) ผู้ให้บริการสินเชื่อธุรกิจเพื่อ SMEs โดยเป็นแหล่งเงินทุนทางเลือกนอกภาคสถาบันการเงินประเภท Non-Bank ซึ่งมีกลุ่มลูกค้าหลักเป็นผู้ประกอบการธุรกิจขนาดกลางและขนาดย่อม (SMEs) ที่เป็นคู่ค้าภาครัฐ เปิดเผยว่า ผลการดำเนินงานงวดไตรมาส 1/2563 บริษัทมีรายได้รวม 103.82 ล้านบาท ลดลง 7.16% เทียบกับช่วงเดียวกันของปีก่อนที่มีรายได้รวม 111.83 ล้านบาท และมีกำไรสุทธิอยู่ที่ 19.36 ล้านบาท ลดลง 40.65% จากงวดไตรมาสเดียวกันของปีก่อนที่มีกำไรสุทธิ 32.62 ล้านบาท
ขณะที่พอร์ตลูกหนี้สินเชื่ออยู่ที่ 2,649.28 ล้านบาท และมียอดปล่อยสินเชื่อ 2,080.66 ล้านบาท เนื่องจากสถานการณ์การแพร่ระบาดของโควิด-19 ทำให้บริษัทฯได้เพิ่มมาตรการในการคัดกรองและพิจารณาลูกค้าอย่างเข้มงวดเพื่อให้สอดคล้องสถานการณ์เศรษฐกิจในปัจจุบัน ประกอบกับการบังคับใช้มาตรฐานการรายงานทางการเงินฉบับที่ 9 (TFRS 9) ซึ่งมีผลบังคับใช้ตั้งแต่วันที่ 1 มกราคม 2563 ที่ผ่านมา บริษัทฯจึงได้เพิ่มการตั้งสำรองให้สูงขึ้นเพื่อรองรับความผันผวนของเศรษฐกิจในอัตรา 13.74% ของพอร์ตลูกหนี้คงค้าง ทั้งนี้ เพื่อให้ธุรกิจสามารถเติบโตได้อย่างมั่นคงและยั่งยืน ซึ่งภายใต้สถานการณ์ปัจจุบันบริษัทก็ยังสามารถดำเนินการให้บริการสินเชื่อกับลูกค้าSMEsได้อย่างต่อเนื่องและไม่สะดุด
นอกจากนี้ LIT ในฐานะผู้ให้บริการสินเชื่อธุรกิจเพื่อSMEs บริษัทฯมีมาตรการในการช่วยเหลือลูกค้าในช่วงวิกฤติโควิด-19 ในกลุ่มอุตสาหกรรมที่ได้รับผลกระทบจากการล่าช้าในการส่งมอบงานและบริการต่างๆ ด้วยการพักชำระเงินต้นสำหรับลูกค้า SMEs ที่ได้รับผลกระทบเป็นระยะเวลาสูงสุด 3 เดือน เพื่อเป็นการช่วยลดภาระให้กับลูกค้าSMEs อีกทางหนึ่ง โดยที่ผ่านมานั้นบริษัทฯได้ให้ความสำคัญในการรักษาฐานลูกค้าเดิมและขยายฐานลูกค้าใหม่ควบคู่กันไป
สำหรับช่องทางดิจิทัลมาร์เก็ตติ้งที่เรามุ่งพัฒนาและให้ความสำคัญมาโดยตลอดนั้น โดยในไตรมาสที่ 1/2563 มีสัดส่วนลูกค้าจากช่องทางนี้ คิดเป็น 32% ของจำนวนรายลูกค้าใหม่ทั้งหมด ซึ่งบริษัทฯ มองว่า ช่องทางดิจิทัล มาร์เก็ตติ้ง เป็นการช่วยเพิ่มช่องทางการเข้าถึงสินเชื่อให้กับลูกค้าSMEs ล่าสุดบริษัทฯได้ออกแคมเปญ “อยู่บ้านก็สมัครสินเชื่อผ่าน www.leaseit.co.th ได้” เพื่อช่วยเพิ่มความสะดวกรวดเร็วให้กับลูกค้าและเป็นการตอบโจทย์ไลฟ์สไตล์ของลูกค้าสมัยใหม่ ซึ่งถือว่าได้รับการตอบรับที่ดีในสถานการณ์เช่นนี้
"ภาพรวมครึ่งปีแรก หากสถานการณ์การระบาดไวรัสโควิด-19 เริ่มคลี่คลาย ธุรกรรมทางเศรษฐกิจก็น่าจะมีทิศทางที่ดีขึ้น และมีโอกาสที่กลุ่มลูกค้าSMEs จะมีความต้องการสินเชื่อเพิ่มขึ้น และคาดการณ์ว่าภาครัฐจะต้องเร่งการกระตุ้นเศรษฐกิจ และอัดฉีดเงินเข้าระบบเพื่อให้เศรษฐกิจฟื้นตัวเร็วยิ่งขึ้น ซึ่งจะส่งผลดีกับบริษัทฯ เพราะเราเน้นให้บริการสินเชื่อเพื่อคู่ค้าภาครัฐ" นายสมพล กล่าว
สำหรับผู้ประกอบการ SMEs ที่เป็นคู่ค้าภาครัฐและบริษัทเอกชนขนาดใหญ่ และกำลังมองหาสินเชื่อเพื่อเสริมสภาพคล่องทางธุรกิจ สามารถสมัครสินเชื่อด่วนได้ที่ www.leaseit.co.th หรือโทรเบอร์ 02-163-4255 และ 095-783-1595 และฝากกดไลค์กดแชร์เฟซบุ๊คเพจ “Lease IT สินเชื่อธุรกิจ เพื่อนคู่คิด SMEs” เพื่อติดตามรับข้อมูลที่เป็นประโยชน์กับ SMEs